สั่งบล.เตือนลูกค้าซื้อหุ้นรอบคอบ
ก.ล.ต. ให้บริษัทหลักทรัพย์เตือนลูกค้าให้ซื้อขายหลักทรัพย์ด้วยความระมัดระวัง
27 มี.ค. 2556

ก.ล.ต. ให้บริษัทหลักทรัพย์เตือนลูกค้าให้ซื้อขายหลักทรัพย์ด้วยความระมัดระวัง
นายวรพล โสคติยานุรักษ์ เลขาธิการ ก.ล.ต. กล่าวว่า ก.ล.ต. ขอให้บริษัทหลักทรัพย์ (บล.) ทุกแห่งดูแลให้ผู้แนะนำการลงทุนให้คำแนะนำในการซื้อขายหลักทรัพย์แก่ลูกค้าโดยพิจารณาถึงปัจจัยพื้นฐานของหลักทรัพย์เป็นสำคัญ และต้องเตือนให้ผู้ลงทุนระมัดระวังหากต้องการซื้อขายหลักทรัพย์ที่มีอัตราส่วนราคาตลาดต่อกำไรสุทธิ (P/E) สูง หรือเข้าเกณฑ์ต้องวางเงินสดไว้ล่วงหน้าเต็มจำนวน (cash balance) อีกทั้งต้องให้ข้อมูลเกี่ยวกับความเสี่ยงที่อาจเกิดขึ้นจากการที่หลักทรัพย์มีค่า P/E สูง หรือเข้าเกณฑ์ cash balance ด้วยโดย บล. ต้องติดตามและควบคุมดูแลให้ผู้แนะนำการลงทุนปฏิบัติหน้าที่ดังกล่าวอย่างเคร่งครัด  มิฉะนั้น ก.ล.ต. อาจพิจารณาได้ว่าบริษัทไม่มีระบบในการกำกับดูแลการปฏิบัติงานของผู้แนะนำการลงทุนที่รัดกุมเพียงพอและจะดำเนินการตามกระบวนการต่อไป
ในระยะที่ผ่านมาการซื้อขายหลักทรัพย์ที่มีค่า P/E สูง และเข้าเกณฑ์ cash balance มีมูลค่าเพิ่มขึ้นมาก โดยกลุ่มผู้ลงทุนทั่วไปในประเทศมีสัดส่วนมูลค่าการซื้อขายสูงสุด อีกทั้งมีผู้ลงทุนรายใหม่จำนวนมากเปิดบัญชีซื้อขายหลักทรัพย์ การดำเนินการดังกล่าวเพื่อให้ผู้ลงทุนซื้อขายหลักทรัพย์ด้วยความระมัดระวังและใช้ข้อมูลที่เกี่ยวข้องประกอบการตัดสินใจลงทุนอย่างเพียงพอ เป็นการป้องกันความเสียหายที่อาจเกิดขึ้นกับผู้ลงทุน และอาจส่งผลต่อความเชื่อมั่นต่อระบบโดยรวม